বয়স মাত্র ৪! ইন্ডিয়া বুক অফ রেকর্ডে নাম তুলে তাক লাগাল এই খুদে

নদীয়া: যে বয়সে অন্য বাচ্চারা কথাই ঠিক মতো বলতে শেখে, সেই বয়সে নিজের প্রতিভা দিয়ে তাক লাগাল নদীয়ার (Nadia) বাদকুল্লার ছোট্ট প্রতিভা ঋদ্ধি সরকার। মাত্র ৪ বছর ৮ মাস বয়সেই ইন্ডিয়া বুক অফ রেকর্ডসে (India Book of Records) নাম তুলেছে সে।

ঋদ্ধির অসাধারণ দক্ষতা একেবারেই অবাক করার মতো। মুহূর্তের মধ্যে সে ৫০টি দেশের পতাকা চিহ্নিত করে নাম বলতে পারে, ৩৫টি দেশের মুদ্রা চিনতে পারে, ২২টি জাতীয় প্রতীক, ৩৮টি দেশের রাজধানী মনে রাখতে পারে। শুধু তাই নয়, ৪৭টি বাংলা বাক্য ইংরেজিতে অনুবাদ করে বলতে পারে অনায়াসে। এক থেকে একশ বানানও চোখ বন্ধ করে গড়গড়িয়ে বলতে পারে ছোট্ট ঋদ্ধি।

আরও পড়ুন: বাঁকুড়ার চৌধুরী বাড়ির দুর্গাপুজো, নিমকাঠের দ্বিভুজা দুর্গার আরাধনায় মাতবে পরিবার

ঋদ্ধির মা জানান, “ছেলের এই আগ্রহ দেখে আমরা ইন্ডিয়া বুক অফ রেকর্ডসের ওয়েবসাইটে ফর্ম ফিলআপ করি। পরে সংস্থার পক্ষ থেকে জানানো হয়, কোনরকম এডিট ছাড়া ভিডিও পাঠাতে হবে। আমরা সবকিছু ভিডিও করে পাঠাই। এরপর ভিডিও কলে ওর প্রতিভা যাচাই করে কর্তৃপক্ষ সন্তুষ্ট হন।”

পরে ঋদ্ধির বাড়িতে কুরিয়ারের মাধ্যমে মেডেল, সার্টিফিকেট ও বিভিন্ন পুরস্কার পাঠায় সংস্থা। পরিবারের দাবি, মাত্র দু’বছর বয়স থেকেই ঋদ্ধি যা দেখে বা শুনত, তা সহজেই মনে রাখতে পারত এবং সাবলীলভাবে বলতে পারত। ঋদ্ধির বাবা-মা জানিয়েছেন, ভবিষ্যতে যে বিষয়ে ওর আগ্রহ থাকবে, সেই পথেই তাঁরা পাশে থাকবেন।